### NN 127/2019 (27.12.2019.), Odluka o porezima Grada Buja – Buie

GRAD BUJE

2580

Na temelju članka 20. i članka 42. stavak 1. Zakona o lokalnim porezima (»Narodne novine« br. 115/16 i 101/17) i članka 50. Statuta Grada Buja (»Službene novine« br. 11/09, 5/11, 11/11, 3/13 i 05/18), Gradsko vijeće Grada Buja – Buie na sjednici održanoj 12. prosinca 2019. godine, donijelo je

ODLUKU

O POREZIMA GRADA BUJA – BUIE

I. OPĆE ODREDBE

Članak 1.

Ovom Odlukom utvrđuju se visina prireza porezu na dohodak, visina stope poreza na potrošnju, visina poreza na kuće za odmor, određenje javne površine, visina, način i uvjeti plaćanja poreza na korištenje javnih površina i nadležna porezna tijela za utvrđivanje i naplatu pojedinog poreza.

II. VRSTE POREZA

Članak 2.

Lokalni porezi Grada Buja – Buie su:

1. prirez porezu na dohodak

2. porez na potrošnju

3. porez na kuće za odmor

4. porez na korištenje javnih površina.

Prirez porezu na dohodak

Članak 3.

Prirez porezu na dohodak plaća se po stopi od 6 %.

Porez na potrošnju

Članak 4.

Porez na potrošnju plaća se po stopi od 3 %.

Porez na kuće za odmor

Članak 5.

Porez na kuće za odmor plaća se godišnje, u iznosu od 15,00 kuna po četvornom metru korisne površine kuće za odmor.

Porez na korištenje javnih površina

Članak 6.

Porez na korištenje javnih površina plaćaju pravne i fizičke osobe kojima je nadležno tijelo Grada Buja – Buie odobrilo privremeno korištenje javne površine.

Pod javnim površinama smatraju se javne površine u općoj uporabi koje su definirane Odlukom o komunalnom redu Grada Buja.

Članak 7.

Porez na korištenje javnih površina plaća se po četvornom metru javne površine koji se koristi.

Porez iz stavka 1. ovog članka obračunava se u dnevnom iznosu:

a) za izgradnju i popravak zgrada i drugih građevina te odlaganje materijala:

|  |  |
| --- | --- |
| – u odobrenom roku | 1,00 kn |
| – izvan odobrenog roka ili bez odobrenja | 5,00 kn |
| b) za prodaju razne robe, cvijeća i sve druge namjene | 3,00 kn |
| c) za zauzimanje javnih površina radi pružanja ugostiteljskih usluga | 1,50 kn. |

Članak 8.

Porez na korištenje javnih površina ne plaća se za organiziranje manifestacija, lokalnih proslava i pratećih aktivnosti, kao ni za vjerske, humanitarne, kulturne, sportske te prosvjetno edukativne, zdravstvene, ekološke i druge aktivnosti značajne za Grad.

III. NADLEŽNA POREZNA TIJELA ZA UTVRĐIVANJE I NAPLATU

Članak 9.

Poslovi u vezi s utvrđivanjem i naplatom poreza na potrošnju povjeravaju se Ministarstvu financija, Poreznoj upravi.

Za obavljanje poslova utvrđivanja, evidentiranja, nadzora, naplate i ovrhe radi naplate poreza na potrošnju Poreznoj upravi pripada naknada u visini 5 % od ukupno naplaćenih prihoda.

Ovlašćuje se nadležna organizacija platnog prometa zadužena za raspoređivanje uplaćenih prihoda korisnicima da naknadu Poreznoj upravi obračuna i uplati u državni proračun do zadnjeg dana u mjesecu za protekli mjesec.

Poslove u vezi s utvrđivanjem i naplatom poreza na kuće za odmor i poreza na korištenje javnih površina obavlja gradski upravni odjel nadležan za poslove financija.

IV. PRIJELAZNE I ZAVRŠNE ODREDBE

Članak 10.

Stupanjem na snagu ove Odluke prestaje važiti Odluka o porezima Grada Buja – Buie (»Narodne novine broj« 74/17 i »Službene novine broj« 8/17 i 13/17).

Članak 11.

Ova Odluka objavit će se u »Narodnim novinama« i »Službenim novinama Grada Buja«, a stupa na snagu 1. siječnja 2020. godine.

Klasa: 410-01/19-01/02

Urbroj: 2105/01-02/01-19-5

Buje – Buie, 12. prosinca 2019.

GRADSKO VIJEĆE GRADA BUJA – BUIE

Predsjednik
 Gradskog vijeća
 Rino Duniš, v. r.